정조 10년
丙午二月二十九日辰時。上御誠正閣。抄啓文臣課講入侍時。行都承旨沈豐之。右副承旨李夔。記事官金孝建。記注官承膺祚。記事官金鳳顯。以次進伏訖。引儀引試官及請員。入就殿庭。行四拜禮訖。命諸臣進講。上曰。次對諸宰先爲入侍。待大臣肄儀後入來。卽爲入稟事。分付該房承旨。可也。孝建承命出。與行司直李命植。行禮曹判書李在協。行戶曹判書趙㻐。右參贊鄭昌聖。兵曹判書徐有隣。行副司直徐有寧金履素。刑曹判書李在簡。行副司直李柱國趙時俊。工曹參判尹蓍東。兵曹參判蔡弘履。吏曹參判李秉模。江華留守朴祐源。行副司直金思穆。假注書李德鉉偕入進伏。少頃左副承旨趙衍德入奏曰。大臣已詣閤矣。上曰。入侍。可也。存謙趨入進前曰。春寒尙爾。伏未審聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。廟謨之叢脞。莫如近日。此豈如臣駑下者。所可獨任之時乎。備員鼎席。以爲同寅之地。是臣區區之望也。上曰。予亦憫卿獨賢。而原任中顧無無故之人矣。存謙曰。以臣所見。無非無故之人矣。上曰。雖不歷指。而或有老病。或有所遭。實難强勉矣。存謙曰。情勢實病。臣亦無異於諸大臣。而獨未蒙體諒之恩。誠不勝抑菀之忱。上曰。當思之矣。存謙曰。胎封之禮。尙未擧行。昨今年事。幸得少登。迨此擧行。實合事宜矣。上曰。關東民事。瘡痍甫起。猶未弛憂。姑俟日後何妨之有。存謙曰。謹稽列朝未有逾十年之事。又若差退。誠甚悶然矣。上曰。待秋更奏。好矣。存謙曰。以龍川薪島彼人追逐事。詢議于諸大臣。而金領府事。則以爲今番若盡逐。則試好矣。而不然則不可不通於鳳城將云。徐判府事金判府事所見。亦如是矣。上謂柱國曰。卿有所聞乎。柱國曰。聞曾經本邑守令人之言。則似難必逐云矣。上曰。莫如實邊之爲良策。若使我國人居生。則或可禁止耶。柱國曰。從水路爲三十里。而薪島幅員亦廣。雖設鎭亦足爲之。而以彼地逼近之故。或有彼人犯越之慮矣。上曰。探其物情。則可以追逐云耶。柱國曰。旣逐而復來。誠無奈何。似不可不通於鳳城將矣。上曰。此旣彼人大利所在。則雖往復咨文。一番痛禁。安知不爲復來乎。然則旣咨又咨。事涉如何矣。彼重臣曾經義州府尹。本島形便。似當詳知矣。命植曰。臣未能詳知矣。存謙曰。臣聞龍川府使沈之子雲鎭言。則昨年龍川府使。大張軍威。往而逐之。而長子島近處。亦有物主窟穴盤據。積有年所。往來無常。昨年鳳城將出來搜討後。亦不撤歸云矣。上曰。邊釁不必由於此。而若不善處。則有生釁之慮矣。存謙曰。此島異於他處。旣爲彼人之利窟。則安知毛文龍之不爲復出乎。然而此輩。亦是彼國無賴之類云矣。命植曰。通於鳳城將則自可擧行。而以我國言之。壬戌癸亥以後。以月三搜討爲名。而以水路出入之艱難。其法之廢却久矣。自今爲始。一番追逐之後。月三搜討之法。另飭擧行。似好矣。上曰。馳通於鳳城將則。何如。存謙曰。今年鳳城將。亦爲搜討云矣。柱國曰。以龍川府使之威力。恐不可禁止。似不可不馳通矣。上曰。誠未知何以則爲好也。存謙曰。朝家大政。莫過於用人。而至於廟薦。事面尤重。所係不輕。凡有廟薦。必也先令諸備堂。各薦三人。薦紙回公後。廟堂始爲薦望者。未必盡用其人。亦多補其不逮。當初法意。蓋亦有在。乃所以集衆思而廣忠益。防偏私而布公道也。近年以來諸備堂。每當薦望。輒書不薦二字。作爲高致。雖以今番濟牧薦望事觀之。有司堂上及數三備堂外。皆書不薦。非但事體不然。亦關後弊。不薦諸備堂。一竝從重推考。此後則另加申飭。何如。上曰。依爲之。出擧條上曰。近來朝廷。以休養生息爲主。故非但謂此等事而已。紀綱之解弛漸無餘地。廟堂之責專以振勵爲主。可也。存謙曰。如臣無似。忝在具瞻之位。安能對揚聖意也。只切悚惶之忱矣。存謙曰。行戶曹判書趙㻐。司直趙時俊。堤堰堂上竝還差。何如。上曰。依爲之。出擧條上曰。監印堂上入侍。出榻敎存謙曰。濟州牧使薦望。以左承旨李亨元。首擬以入矣。今聞其親年已過七十云。改擬以入。何如。上曰。依爲之。出擧條存謙曰。司直徐浩修。關西句管堂上差下。何如。上曰。依爲之。出擧條存謙曰。司直趙時俊。京畿句管堂上還差。何如。上曰。依爲之。出擧條存謙曰。修撰李尙度上疏批旨。有令廟堂稟處之命矣。卽見其疏本。則備陳科弊講製之判爲二途。庭謁之閱於片晷。爭畫之躁競。參榜之冒濫。不可不矯正。末乃陳易書之弊。至曰試券之多。比古十倍。考閱之期。隨歲益促。以古之寫吏之數。盡寫今之試券於今之試期之內。決是行不得之事。其草率苟簡之患。反不如不易書之猶爲省事。更革之道。時日爲急爲辭矣。其言皆切中時弊。但只說其弊。不陳矯捄之策耳。臣曾亦以科制事。有所獻議於俯詢之下。豈有他說之可以更贅者。而至於易書期促苟簡之弊。雖以今番試場事言之。出榜期迫。無以及期易書。其草率之患。果如儒臣所陳。宜有寬限之道矣。上曰。今番別試初試試官。亦陳所見。可也。命植曰。今番別試初試。臣以試官進去見之。出榜之期日甚迫。初場二千四百餘張。終場一千二百餘張。萬無及期易書。考試之望易書。書吏五十人。逐日通晝夜易書。又是行不得之事。大抵易書無甚防奸。且不無夤緣生弊之端。存之亦似無益矣。昌聖曰。易書之規。蓋爲防奸。而近來則或有朱草之誤處。未免本草之取覽。已失易書之法意。是誠事勢之使然。以今番場屋言之。一千六百餘張之長文。五十書吏。何以盡謄乎。且日夜失睡之類。其所錯誤。勢所不免。徒損經費。毫無所益。流來定制。雖難猝變。實爲可憫矣。存謙曰。易書雖曰有弊。乃是舊典。只當寬其日子。稍緩其易書之限。不可輕易更革矣。上曰。依爲之。出擧條存謙曰。此楊州牧使李一曾所啓也。以本州禁御軍納米每名六斗。每斗代錢四錢。合爲二兩四錢。以準一匹之役。而獨於北漢守堞軍官別破陣所捧六斗米。則初無代錢酌定者。故每斗代錢。至於六錢之多。每名所納。殆過四兩。此爲殘民難支之弊。依禁御保米例。以二兩四錢。酌定捧上爲辭。而有令廟堂稟處之命矣。北漢守堞軍官別破陣所捧六斗米。則初不以代錢酌定者。摠廳形勢。非此則無以支放故也。自前已行之例。今難猝變。下詢摠帥而處之似宜矣。上曰。摠使及曾經摠使之意。何如。思穆曰。該牧使之如是爲請。無或爲怪。而若以錢酌定。軍民輩必當苦於轉輸之勞。盡爲以錢代納。山城生穀之道。旣比他極艱。則支放繼用。其勢末由。今所云代錢之過於禁御兩營。似是貿米輸納之費。不當拘於此。而酌定代錢之例矣。柱國曰。禁御兩營保米。以錢代捧。已有定式。而至於摠廳。則專爲北漢將校之支放。且山城貿米之道。與禁御營有異。摠廳則不可以錢代捧矣。上曰。依爲之。轉輸之苦。捧納之弊。不可不矯捄。以此意申飭該營該道。可也。出擧條存謙曰。此楊州牧使李一曾所啓也。以爲本州良奴軍摠。合爲一萬餘名。此外各宮房各衙門。不由本州。各其直定者。殆過二千名。故自本邑。不知某人之入於某役。每當査正之時。不勝許多紊亂之弊。且無成冊之可據。輒致虛實之相蒙。此後則各宮房各衙門定役。必爲關由於本州。隨代定。自本州付標。以爲憑考之道爲辭。而有令廟堂稟處之命矣。定役之不由本州。自京直定者。殆近二千之數。則每當査正之時。輒致虛實之相蒙者。其勢固然。此後則各宮房各衙門之定役。關由本州之意。分付施行。何如。上曰。依爲之。出擧條存謙曰。此高陽郡守柳曾養所啓也。本郡元戶爲三千二百餘戶。而陵軍與保人及摠戎七色軍。擧皆免烟役。故每當國役。地方官私自雇立。以補不足。而每患生事。陵軍雖不敢論。至於保人七色軍。則一體應烟役之意。永爲定式施行爲辭。而有令廟堂從長稟處之命矣。摠戎七色軍。乃是標下軍。自前許免烟役。欲其保存者。意亦有在。而至於保人。則本應烟役。如或有混入於頉免者。依所請施行之意分付。何如。上曰。依爲之。出擧條存謙曰。此楊州牧使李一曾所啓也。以爲本州元戶爲一萬二千餘戶。除出雜頉。而通計一年應役。則每戶或過五六次。故丙申年因察民隱御史陳白。陵園墓守護軍及實立役驛吏卒外。勿論各宮房各衙門所屬。一倂應役事。定式施行矣。行之未幾。各衙門各自筵稟頉役。其所減數。無異於丙申以前。目下各項公役。每患分排之苟艱。依丙申定式。陵園墓守護軍及實立役驛吏卒外。一倂通同烟役事。請令廟堂稟處矣。筵稟頉役之不得不許施者外。一依丙申定式施行之意。分付。何如。上曰。依爲之。出擧條存謙曰。此富平府使李溆所啓也。本府。海防重地。會付軍器。本自數少。且甚朽鈍。其所修繕。不容少忽。而許多物力。辦出無路。雖不敢仰請朝家區劃。最爲邑弊之大者爲辭。而有令廟堂從長稟處之命矣。軍器修繕。乃是守令職分內應行之事。必待朝家之區劃。然後始可修繕軍器乎。今以物力之辦出無路。猥煩天聽。其在事體。極涉屑越。當該府使。推考警責。何如。上曰。依爲之。出擧條上謂在協曰。今番上言。凡係孝烈等事。則一竝以査問本道仰請。卿可謂柔善矣。在協曰。旣非子孫之私自呼籲。假人名字。以公議爲名。則不可以勿施仰請。故果如是矣。上曰。向來嶺伯所奏。亦有難行之端矣。旣塞子孫之呼籲。故似不無募人替呈之事。旣以士論爲名則有司之臣。豈可以勿施仰請乎。雖以今番言之。上言之夥然倍於前。其屑越尤非前日之比矣。時俊曰。上言之時。或有借人名帖。而不通其人之弊云矣。上曰。不呈營與官者。一竝塞之。似好矣。時俊曰。呈于營與官者。皆許上言。則亦不勝其紛紜矣。上曰。其弊誠末如之何矣。命植曰。昨年以嶺南進上人蔘事有飭敎。而藥院謄錄中。有司謁口傳下敎之書。錄者不爲告知於提調。惟以渠意。任自入錄。事極可駭。當該醫官査出。拿問處之。何如。上曰。其時掌務官。査出重治。可也。出擧條上曰。都提調罷職等事。何等重大。而任意錄於謄錄。誠極駭然。雖口傳於政院者。承史書於承傳色之前。讀而後頒布。則其時設有近似之口傳下敎。渠安敢書之乎。此事査出重治。以此推之。所謂謄錄中想多礙眼者。卿隨所見抹去。可也。命植曰。謹當如下敎矣。昌聖曰。領役部將二人。尙未收用。故敢此仰達矣。上曰。此則不必出於文字。御將旣入承聞。着意收用。可也。有隣曰。因戶曹啓目。北部居張應漢上言內辭緣置之事。判付內。大嬪私親本家。以先朝特敎。月給米包。歲致祭需。自丙申年代盡宮房田土出稅之後。月給歲致之規。似在減罷之中。而朝家姑未聞之。不得參量代給。觀此上言所訴。雖甚猥屑。其在仰體聖意之道。不可仍而置之。俾絶香火之需。月給雖難遽議。歲致宜有定式。此一款。令惠廳參考可據之例。該堂登對時稟處之意。分付事。命下矣。張應漢上言之猥屑。誠如度支長所論。而今此判付內辭意。實出於體先朝聖意之念。考據對揚。在所不已。而第伏念曾在先朝。月給歲致之需。皆該宮擧行。故本廳元無歲致可據之例。若或傍照則儲慶宮毓祥宮私親本家。俱有十五結復戶。揆以事體。雖不可全用此例。而就其中酌量減數。以代米歲致本家。俾繼香火恐合事。宜矣。上曰。傍照此例。就此十五結數。以折半劃給。俾作香火之需。此乃仰體先朝聖意也。出擧條有隣曰。壬寅年間。因守禦使鄭民始所啓。西學洞所在龍虎營。移屬守禦廳。而伊時以新設營之別無毁傷。不爲價折賣買矣。今則五年之間。龍虎營之頹圮。更無餘地。若過今年潦雨。則勢將盡棄。及今修補。在所不已。計其所入物力。將不下數千。西學洞舊營。若爲折價。則數甚夥然。而一一準捧。事涉如何。限修補。所入物力。兩營相議。量宜與受事。分付守禦廳。何如。上曰。依爲之。出擧條祐源曰。江都軍餉。本爲十七萬一千四百七十三石。而京衙門之貸去不報。及外各道之區劃未捧者。合爲十三萬六千六百七十三石。目下留庫。都不過三萬四千八百石零矣。當初經營儲置。何等艱辛。而今則散俵各處。徒擁虛簿。保障備虞之方。誠不勝萬萬寒心。顧今京衙門還報一款。雖不可輕議。而所謂嶺南之別會軍作兩名色劃送米一萬一千石。湖西之移轉米捧米一千三百二十餘石。湖南之戰兵船儲置米一百四十餘石等穀。趁此三南年事之稍登。使之還報。則在本府儲穀之道。實爲萬幸。至於穀多之嶺南。則有難一時責捧。分兩年折半輸納。恐合事宜。故敢此仰建矣。上曰。令廟堂草記稟處。可也。出擧條祐源曰。本府北一場。卽一隅蕞爾之牧場也。或屬太僕。或屬本府。百年之間。變改無常。而前留守臣李福源金鍾秀。以八條弊瘼。筵稟或狀聞。請屬本府。而太僕防啓。未蒙允許。民情抑鬱。至今未已。臣之到營後。場民來訴者。擧皆不願屬太僕。大抵此土一年所收。不過爲租數百餘包。在太僕。所損無多。在本府。大有關係。自今以後。此土稅入。永屬本府。恐合事宜。故敢此仰達矣。上曰。特爲還屬本府。自今年本府收稅爲好。際聞領相言。一問該寺無所不可云。該房問于該寺後許施。可也。出擧條祐源曰。本府內帑庫地勢汚下。方有頹圮滲漏之患。而從前留守。不敢擅自開閉之。故每每因循棄置。使莫重御藏之物。多有透濕屬傷之患云。揆以事面。極甚悶然。及今一番考閱。在所不已。而帑庫東邊。有舊冊庫。基址燥剛。材木完立。帑庫所在之物。移置此處。則恐合事宜。敢此仰達矣。上曰。移庫事依爲之。因飭敎點閱。自有一二已例。卿旣兼閣職。今番則卿下去後開庫。一一看審形止狀聞。可也。出擧條祐源曰。江都旣設統禦營之後。兵符。宜以水軍統禦使書之。而以京畿水使兵符。尙今仍佩。實爲闕典。自今新造統禦使兵符。勿用水使兵符。恐合事宜。敢此仰建矣。上曰。令兵曹。詳考前例稟處。可也。出擧條祐源曰。平時有符信。然後臨急可責節制。而本府鎭撫營屬邑富平延安豐德通津四營將。及統禦營屬鎭喬桐永宗左右海防將。雖曰本府管屬。而初無府坐兵符。事涉疎虞。一依各道監兵營例。兵符左隻。造置府中。恐合事宜。故敢此仰達矣。上曰。亦令兵曹。詳考前例稟處。可也。出擧條柱國曰。適因言端。敢此奏矣。喬桐自是海防要害處。而一自統禦移設之後。凡節不無疎虞之歎。是可悶矣。上曰。此言亦無怪矣。思穆曰。本廳屬甲士水途兩屯。曾自經理廳。請得兵曹牧場及𩛡餉廳屯土。募民耕墾。設倉糶糴。與黔巖屯。相爲猗角。東西捍禦北城之勢。以土地所收。爲本倉典守員役支放之需矣。已於昨年。全數移送於元陵陵軍。而戶曹亦不給代。接濟之策。實無其路。臣意則姑罷兩屯中一處。合爲一屯。恐似便當。此亦出於營樣漸殘爲勢所迫之致。而古人創始。旣有意見。地勢要歇。有難臆料。敢此仰達矣。上曰。戶判之意。何如。㻐曰。摠廳屯移劃之後。欲自戶曹給代。則戶曹元田結。豈可爲軍門屯而給代乎。此則非所可論。雖以餉廳事言之。餉廳屯田。初則爲元陵陵軍而劃給者。以其有所重也。畢竟爲廣州軍校之料而移給者。爲十六結之多。此則揆以事理。固當還屬於餉廳。至若摠廳兩屯之合爲一屯。係是摠廳之事。臣無容更議矣。上曰。退與曾經摠帥及地方官等相議。以草記論理稟處。可也。出擧條思穆曰。本廳都試。每年一次爲之。而大典通編則以二八月設行書之事。實相左矣。上曰。此則通編誤矣。仍謂昌聖曰。卿旣經監印堂上。此等處通及金奉朝賀。以爲釐正之地。可也。上命有隣進前曰。昨日掩骸。果爲幾處云耶。有隣曰。惠郞二人。終日董飭。僅爲五十餘處云。以此推之。必費多日字。臣意則惠郞與部官。眼同擧行。且令本廳吏胥。多數出去。各持物件。從所入上下。仍令董役。則非但易於完事。且防濫費之弊矣。上曰。依卿所奏爲之。卿旣在騎曹。定送幹事將校。使之董飭則亦好矣。有隣曰。當如聖敎矣。上曰。掩骸旣畢後。當發遣備郞。一一摘奸。預爲定待四人。其所擧行。必如孫克福爲之事。曉諭渠輩好矣。上命監印堂上進前。蓍東尙集進伏。上曰。冊名尙未議定。槪聞洪良浩。以爲。羹墻錄三字似如何云。終未知如何爲名則爲好矣。蓍東曰。臣意則仍舊而羹墻錄爲名則似好。錄字或如何。則改以編字亦好矣。上曰。若捨羹墻錄三字。則實難爲名。見堯於羹。見堯於墻。實爲此書之宗旨。錄字則乃隨見隨錄之意也。編字則意思與錄字有異。此書之名。以羹墻錄爲定爲好矣。上曰。何時可以入刊耶。尙集曰。來月初一日間入送內閣。一經乙覽後入刊爲計矣。上曰。前已見之。不必更見。始役草記則今日內爲之。可也。蓍東曰。進上件及頒賜件數爻。當以草記稟定乎。上曰。唯。蓍東曰。外邑亦有刊布之例。今番則欲從略刊布。亦當以草記稟定乎。上曰。此則不必草記。量宜爲之。可也。上謂在協曰。重試定於來初八日。而初八日則昭寧園忌辰相値。改擇以入。可也。命回榜人入侍。賤臣承命出。與回榜人張世賢等三人偕入進伏。世賢等進前奏姓名訖。問其年則皆八十餘矣。上曰。自戶曹給米肉。自軍門給三絃。爾等出去善遊。可也。仍命兵判及摠使御將。各給三絃一牌。命退。諸臣以次退出。